PMIndiaData/PMIndiaSum huggingface dataset:
फिडेल कॅस्ट्रो यांच्या निधनाबद्दल पंतप्रधानांकडून शोक

क्युबाचे नेते फिडेल कॅस्ट्रो यांच्या निधनाबद्दल पंतप्रधान नरेंद्र मोदी यांनी दु:ख व्यक्त केले आहे. दु:खाच्या या समयी क्युबाचे सरकार आणि जनता यांच्यासमवेत आम्ही आहोत. मृतात्म्याला शांती लाभो. फिडेल कॅस्ट्रो हे विसाव्या शतकातले एक प्रभावशाली व्यक्तिमत्व होते. भारतानं मोठा मित्र गमावला आहे, अशा शब्दात पंतप्रधानांनी शोकभावना व्यक्त केल्या आहेत.
अमेरिकेच्या भारतीय धोरणात्मक भागीदारी मंचच्या मंडळ सदस्यांनी घेतली पंतप्रधानांची भेट

अमेरिकेचे मोठे उद्योगपती आणि व्यावसायिकांचा समावेश असलेल्या अमेरिकेच्या भारतीय धोरणात्मक भागीदारी मंचच्या मंडळ सदस्यांनी आज पंतप्रधान नरेंद्र मोदी यांची भेट घेतली. दिवसाच्या सुरवातीला भारतीय नेतृत्व परिषदेत झालेल्या, घडामोडींची व्यापक कल्पना त्यांनी पंतप्रधानांना दिली. मागील चार वर्षात सरकारने आर्थिक आणि नियामक सुधारणांच्या अंमलबजावणीची त्यांनी प्रशंसा केली आणि भविष्यात हे बंध अधिक दृढ व्हावेत अशी ईच्छा व्यक्त केली ज्यामुळे वेगाने वाढत्या भारतीय अर्थव्यवस्थेमुळे दोन्ही देशांना लाभदायी संधींची निर्मिती होऊ शकेल. पंतप्रधानांनी सांगितले की, दोन्ही देशांना आर्थिक गुंतवणूकीद्वारे अभूतपूर्व पद्धतीने लाभ झाला आहे. त्यांनी अमेरिकन कंपन्यांना नवीन क्षेत्रातील व्यवसाय संधी, जसे की स्टार्ट-अप, ऊर्जा, आरोग्य सेवा आणि डिजिटल तंत्रज्ञानाचा पूर्ण लाभ घेण्यासाठी प्रोत्साहन दिले.
शहरीकरणाकाडे समस्या म्हणून नाही तर संधी म्हणून पाहायला हवे: पंतप्रधान

‘अमृत’ व स्मार्ट सिटी मिशनच्या वर्षपूर्तीनिमित्त पुण्यामध्ये आयोजित केलेल्या सोहळ्यात पंतप्रधान नरेंद्र मोदी आज सहभागी झाले. यावेळी आपले मनोगत व्यक्त करताना ते म्हणाले की, विकासाच्या मार्गावर पुढे जात असताना एक नवीन गोष्ट पाहायला मिळत आहे ती म्हणजे शहरांमध्ये विकासासाठीची स्पर्धा सुरु झाली आहे. या स्पर्धेमध्ये जनभागीदारी नोंदवताना सकारात्मक वातावरण दिसून येत आहे. पंतप्रधानांनी यावेळी जोर देऊन सांगितले की, शहरातील नागरिकांनी आपल्या शहराच्या विकासासाठी निर्णय घ्यायला हवेत, दिल्ली मध्ये बसून हे निर्णय घेतले जाऊ शकत नाहीत. याशिवाय प्रशासनाचा सक्रीय सहभाग यामध्ये महत्वपूर्ण आहे. शहरीकरणाकडे एक शाप म्हणून बघण्याचे दिवस आता राहिले नाहीत. आता ही एक संधी आहे. शहरे प्रगतीची केंद्रे आहेत, जेथे नागरिक आपल्या समस्यांची उत्तरे शोधू शकतात, असे त्यांनी नमूद केले. तसेच शहरांनी ओला व सुक्या कचऱ्याचे व्यवस्थापन करावे, यावरही त्यांनी भर दिला. पंतप्रधानांच्या संबोधानाआधी आंध्रप्रदेश, ओडिशा व राजस्थानच्या मुख्यमंत्र्यांनी कार्यक्रमात व्हिडीओ कॉन्फरन्सिंगद्वारे सहभाग घेतला. त्यांनी उपस्थितांसमोर आपले विचार मांडले. यावेळी पंतप्रधानांनी स्मार्ट नेट पोर्टल व पुण्याच्या स्मार्ट सिटी प्रकल्पांचे उद्घाटन देखील केले. याशिवाय ‘मेक युअर सिटी स्मार्ट’ या स्पर्धेचे देखील उद्घाटन केले. याप्रसंगी महाराष्ट्राचे राज्यपाल डॉ. विद्यासागर राव, मुख्यमंत्री देवेंद्र फडणवीस, केंद्रीय शहर विकास मंत्री वैंकय्या नायडू, केंद्रीय पर्यावरण, वने व हवामान बदल राज्यमंत्री प्रकाश जावडेकर, केंद्रीय शहर विकास राज्यमंत्री बाबुल सुप्रियो व खासदार अनिल शिरोळे देखील उपस्थित होते. पसूका/पुणे/अश/प्रपा/शिपो
डॉ. श्रीराम लागू यांच्या निधनाबद्दल पंतप्रधानांकडून दु:ख व्यक्त

पंतप्रधान नरेंद्र मोदी यांनी डॉ. श्रीराम लागू यांच्या निधनाबद्दल दु:ख व्यक्त केले आहे. पंतप्रधान म्हणाले, ‘डॉ. श्रीराम लागू हे हरहुन्नरी आणि उत्तम अभिनेते होते. आपल्या उत्कृष्ठ अभिनयाने त्यांनी रसिकांच्या मनात स्थान निर्माण केले होते. त्यांचा अभिनय यापुढेही रसिकांच्या स्मरणात राहील, त्यांच्या निधनाने व्यथित झालो आहे. त्यांच्या प्रशंसकांप्रती शोकभावना. ओम शांती!’
पंतप्रधान  उद्या अरुणाचल  प्रदेशला भेट देणार

पंतप्रधान नरेंद्र मोदी उद्याअरुणाचल प्रदेशला भेट देणार आहेत. इटानगर इथे होणाऱ्या कार्यक्रमात ते दोरजी खांडू राज्य संमेलन केंद्राचे उदघाटन करणार आहेत. या केंद्रात प्रेक्षागृह , सभागृहआणि प्रदर्शनगृहअसेल. हे केंद्र इटानगरची मोठी ओळख ठरेल अशी अपेक्षा आहे. राज्य नागरी सचिवालयाच्या इमारतीचे लोकार्पणही पंतप्रधान यावेळी करतील. तसेच तोमोरिबाआरोग्य आणि वैद्यकशास्त्र संस्थेतील शैक्षणिक विभागासाठी ते भूमिपूजनही करतील. अरुणाचल प्रदेशहून पंतप्रधान त्रिपुराच्या अनौपचारिक दौऱ्यावर जातील.
डीपीआयआयटी सचिव डॉ. गुरुप्रसाद मोहपात्रा यांच्या निधनाबद्दल कॅबिनेट सचिवांकडून शोक व्यक्त

नवी दिल्‍ली, 19 जून 2021 कॅबिनेट सचिव राजीव गौबा यांनी डीपीआयआयटीचे सचिव डॉ. गुरुप्रसाद मो हपात्रा यांच्या अकाली निधनाबद्दल शोक व्यक्त केला आहे. आपल्या शोकसंदेशात गौबा म्हणाले, “डॉ. मोहपात्रा एक निकटचे सहकारी आणि धोरणात्मक विचार आणि नेतृत्व असणारे असामान्य अधिकारी होते. अधिकारप्राप्त गटांपैकी एकाचे प्रमुख म्हणून त्यांनी कोविड -19 महामारी विरुद्ध चालू असलेल्या लढ्यात अत्यंत समर्पित वृत्तीने काम केले. कोविड चाचणीत संसर्गाची पुष्टी झाल्यानंतर आणि तब्येत ठीक नसतानाही अत्यंत आव्हानात्मक परिस्थितीत त्यांनी देशभर ऑक्सिजनच्या पुरवठ्यावर देखरेख ठेवून कित्येक तास काम केले. सक्रिय दृष्टिकोन आणि सार्वजनिक सेवेप्रति वचनबद्धतेबद्दल ते कायम स्मरणात राहतील. त्याचा अकाली मृत्यू ही आपल्या सर्वांसाठी कधीही भरून न येणारी हानी आहे. मी त्यांच्या कुटुंबातील सदस्यांप्रति शोकसंवेदना व्यक्त करतो, असे गौबा यांनी म्हटले आहे.
निराधार प्राण्यांना आधार देणाऱ्या सेवानिवृत्त लष्करी अधिकाऱ्याचे पंतप्रधान नरेंद्र मोदी यांनी केले कौतुक

नवी दिल्ली, 18 जुलै 2021 पंतप्रधान नरेंद्र मोदी यांनी, राजस्थानमधल्या कोटा इथल्या रहिवासी, सेवानिवृत्त लष्करी अधिकारी प्रमिला सिंग यांना पत्र लिहून त्यांचा सेवाभाव आणि दयाळू वृत्तीचे कौतुक केले आहे. कोरोना महामारीमुळे लागू असलेल्या टाळेबंदीच्या काळात, मेजर प्रमिला सिंग (सेवानिवृत्त) आणि त्यांचे पिता श्यामवीर सिंग यांनी निराधार आणि गरजू प्राण्यांची काळजी घेतली, त्यांच्या वेदना समजून घेत, त्यांन मदत करण्यासाठी पुढाकार घेतला. मेजर प्रमिला आणि त्यांच्या वडलांनी रस्त्यावरच्या भटक्या प्राण्यांसाठी स्वखर्चाने अन्न आणि उपचारांची सोय केली. त्यांच्या या कार्याचे कौतुक करतांना, ही सेवाभावी वृत्ती अनेकांसाठी प्रेरणादायी ठरेल, अशा विश्वास पंतप्रधानांनी व्यक्त केला. पंतप्रधानांनी लिहिलेल्या पत्रात म्हटले आहे, “ गेल्या सुमारे एक ते दीड वर्षांपासून आपण सगळे एका अभूतपूर्व संकटाचा सामना करतो आहोत. सध्याचा हा काळ कोणीही आपल्या आयुष्यभर विसरणार नाही, असाच आहे. अशा या कठीण काळात केवळ मानवांनाच जगणे कठीण झाले आहे असे नाही, तर, मानवाच्या आसपास राहणाऱ्या इतर अनेक सजीवांना देखील हे कठीण जात आहे. अशा परिस्थितीत, आपण निराधार मुक्या प्राण्यांचे दुःख समजून घेतलेत, त्यांच्याकडे लक्ष ठेवले, त्यांच्या वेदनांवर फुंकर घालण्याचा प्रयत्न केला, वैयक्तिक पातळीवर त्यांचे कल्याण करण्यासाठी परिश्रम घेतलेत, हे कौतुकास्पद आहे.” त्याच वेळी, पंतप्रधान मोदी यांनी, हे ही म्हटले की या संकट काळात अशी अनेक उदाहरणे आपल्याला आढळली, ज्यांच्या मानवतावादी कार्यांमुळे आपल्याला संपूर्ण मानवजातीविषयीच अभिमान वाटावा. मेजर प्रमिला आणि त्यांचे पिता यांचे हे प्रेरणादायी कार्य असेच पुढेही सुरु राहील, असा विश्वास पंतप्रधानांनी व्यक्त केला. त्याआधी, मेजर प्रमिला सिंग यांनी पंतप्रधान नरेंद्र मोदी यांना एक पत्र लिहून आपल्या कामाची माहिती दिली होती. निराधार प्राण्यांचे संगोपन करण्याचे हे काम त्यांनी टाळेबंदीच्या काळात सुरु केले असून आजही ते सुरूच आहे. निराधार, दुर्बल प्राण्यांच्या वेदनांना वाचा फोडत, आणखी लोकांनी त्यांची काळजी घेण्यासाठी पुढाकार घ्यावा, असे आवाहन प्रमिला सिंग यांनी केले आहे.
तामिळनाडूच्या मुख्यमंत्री जे. जयललिता यांच्या निधनाबद्दल केंद्रीय मंत्रिमंडळाने शोक व्यक्त केला

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाची बैठक झाली आणि त्यात चेन्नई येथील अपोलो रुग्णालयात ५ डिसेंबर २०१६ रोजी निधन पावलेल्या तामिळनाडूच्या मुख्यमंत्री जे. जयललिता यांच्या निधनाबद्दल शोक व्यक्त करण्यात आला. मंत्रिमंडळाने त्यांच्या स्मृतिप्रीत्यर्थ दोन मिनिटे शांतता पाळली आणि शोक प्रस्ताव पारित केला. प्रस्तावाचा मसुदा पुढीलप्रमाणे:- १. चेन्नई येथील अपोलो रुग्णालयात ५ डिसेंबर २०१६ रोजी निधन पावलेल्या तामिळनाडूच्या मुख्यमंत्री जे. जयललिता यांच्या निधनाबद्दल केंद्रीय मंत्रिमंडळ तीव्र दुःख व्यक्त करत आहे. त्यांच्या निधनाने ‘अम्मा’ या नावाने लोकप्रिय असलेल्या ज्येष्ठ आणि असामान्य नेत्या देशाने गमावल्या आहेत. २. २४ फेब्रुवारी १९४८ रोजी जन्मलेल्या जे. जयललिता यांचे शालेय शिक्षण बंगळुरूच्या बिशप कॉटन गर्ल्स हायस्कुल आणि चेन्नईतील प्रेझेंटेशन कॉन्व्हेंट चर्च पार्क येथे झाले. तामिळ, तेलगू, कन्नड, हिंदी, इंग्रजी आणि मल्याळम भाषेतील चित्रपटातील त्यांची कारकीर्द विशेष गाजली. भरतनाट्यम, मोहिनीअट्टम, कथक आणि मणिपुरी यासारख्या शास्त्रीय नृत्यामध्ये त्यांनी आपला ठसा उमटवला होता. १९७२ मध्ये तामिळनाडू सरकारने त्यांना कलाईममणी पुरस्काराने गौरवले होते. ३. १९८२ मध्ये त्या राजकारणात आल्या आणि एआयएडीएमकेच्या सदस्य बनल्या. १९८४ मध्ये त्या राज्यसभेवर निवडून गेल्या. १९८९ मध्ये तामिळनाडू विधानसभेवर त्या निवडून गेल्या. १९८४ मधील लोकसभा आणि तामिळनाडू विधानसभा निवडणुकांमध्ये एआयएडीएमकेच्या विजयात त्यांचा मोलाचा वाटा होता. १९८९ मध्ये तामिळनाडू विधानसभेत त्या पहिल्या महिला विरोधी पक्षनेत्या बनल्या. ४. १९९१ मध्ये त्या तामिळनाडूच्या मुख्यमंत्री बनल्या. त्यांनी जून १९९१ ते मे १९९६ , मे २००१ ते सप्टेंबर २००१, मार्च २००२ ते मे २००६, मे २०११ ते सप्टेंबर २०१४ आणि मे २०१५ ते ५ डिसेंबर २०१६ या कालावधीत तामिळनाडूचे मुख्यमंत्रीपद भूषवले. ५. तामिळनाडूच्या जनतेने त्यांच्या लोकप्रिय नेत्या गमावल्या आहेत. सरकार आणि संपूर्ण देशाच्या वतीने केंद्रोय मंत्रिमंडळ तामिळनाडूच्या जनतेप्रती शोकभावना व्यक्त करत आहे.
एनडीआरएफच्या चार अतिरिक्त तुकड्यांसाठी मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या बैठकीत, केंद्रीय मंत्रीमंडळाने एनडीआरएफच्या चार अतिरिक्त तुकड्यांसाठी मंजुरी दिली. आपत्ती प्रतिसाद क्षमता वाढवण्यासाठी हा निर्णय घेण्यात आला असून यासाठी 637 कोटी रुपये अंदाजित खर्च आहे. सुरुवातीला भारत-तिबेट सरहद्द पोलीस (आयटीबीपी) मधील दोन तुकड्या आणि सीमा सुरक्षा दल (बीएसएफ) व आसाम रायफल्समधील प्रत्येकी एक तुकडी म्हणून त्या असतील. त्यानंतर त्या राष्ट्रीय आपत्ती प्रतिसाद दलाच्या (एनडीआरएफ) तुकड्या म्हणून परिवर्तित करण्यात येतील. जम्मू-काश्मीर, हिमाचल प्रदेश, उत्तराखंड आणि दिल्ली राष्ट्रीय राजधानी क्षेत्र येथे त्या तैनात करण्यात येतील. सध्या एनडीआरएफच्या 12 तुकड्या असून त्या देशाच्या विविध भागात तैनात आहेत.
पंतप्रधानांनी व्रोक्लॉ येथील, जागतिक तिरंदाजी युवा अजिंक्यपद स्पर्धेत पदक जिंकल्याबद्दल भारतीय तुकडीचे अभिनंदन केले

पंतप्रधान श्री नरेंद्र मोदी यांनी व्रोक्लॉ येथील जागतिक तिरंदाजी युवा अजिंक्यपद स्पर्धेत 8 सुवर्णपदकांसह 15 पदके जिंकल्याबद्दल भारतीय खेळाडूंच्या तुकडीचे अभिनंदन केले आहे. आपल्या ट्विटमध्ये पंतप्रधान म्हणाले; "व्रोक्लॉ येथे झालेल्या जागतिक तिरंदाजी युवा अजिंक्यपद स्पर्धेतील भारतीय तुकडीने 8 सुवर्णांसह 15 पदके जिंकून आम्हाला अभिमान वाटेल अशी कामगिरी बजावली आहे . आपल्या संघाचे अभिनंदन आणि त्यांच्या भावी प्रयत्नांसाठी त्यांना शुभेच्छा. हे त्यांचे यश अनेक तरुणांना तिरंदाजीचा ध्यास घेण्याची आणि त्यात उत्कृष्ट कामगिरी करण्याची प्रेरणा देईल"
राष्ट्रकुल 2022 स्पर्धेत महिलांच्या 48 किलो वजनी गटाच्या मुष्टियुद्ध सामन्यात सुवर्णपदक जिंकल्याबद्दल नितू घनसासचे पंतप्रधान नरेंद्र मोदी यांनी केले अभिनंदन

राष्ट्रकुल 2022 स्पर्धेत महिलांच्या 48 किलो वजनी गटाच्या मुष्टियुद्ध सामन्यात सुवर्णपदक जिंकल्याबद्दल नितू घनसासचे पंतप्रधान नरेंद्र मोदी यांनी अभिनंदन केले आहे. “राष्ट्रकुल स्पर्धा, 2022 मध्ये महिलांच्या 48 किलो वजनी गटात, अतिशय परिश्रमपूर्वक मिळवलेल्या या सुवर्णपदकासाठी, नितू घनसासचे खूप खूप अभिनंदन ! तिने अतिशय चिकाटीने आणि अत्यंत जिद्दीने आपले क्रीडा क्षेत्रातली कारकीर्द पुढे नेली आहे. तिच्या या यशामुळे मुष्टियुद्ध खेळ देशात अधिक लोकप्रिय होण्यास मदत होईल. तिच्या भविष्यातील वाटचालीस माझ्या शुभेच्छा !#Cheer4India” असं ट्वीट पंतप्रधानांनी केलं आहे.
पंडित दीनदयाळ उपाध्याय यांच्या जयंतीनिमित्त पंतप्रधानांकडून अभिवादन

पंडित दीनदयाळ उपाध्याय यांच्या जयंतीनिमित्त पंतप्रधान नरेंद्र मोदी यांनी त्यांना अभिवादन केले आहे. पंडित दीनदयाळ उपाध्याय यांच्या जयंतीनिमित्त त्यांना शतश: नमन. आमचे स्फूर्तीदाते, पंडित दीनदयाळ उपाध्याय यांना नमन असे पंतप्रधानांनी म्हटले आहे.
त्रिपुराच्या जनतेला राज्यस्थापना दिनानिमित्त पंतप्रधानांकडून शुभेच्छा

पंतप्रधान नरेंद्र मोदी यांनी त्रिपुराच्या जनतेला राज्य स्थापना दिनानिमित्त शुभेच्छा दिल्या आहेत. पंतप्रधान म्हणाले, “त्रिपुराला वैभवशाली इतिहास आणि मेहनती तरुणांची साथ लाभली आहे. त्यांच्या इच्छा-आकांक्षा पूर्ण करण्यासाठी आम्ही कटिबध्द आहोत”.
पंतप्रधान नरेंद्र मोदी आणि रशियन महासंघाच्या अध्यक्षांमध्ये दूरध्वनीवरून चर्चा

पंतप्रधान नरेंद्र मोदी यांनी आज रशियन महासंघाचे अध्यक्ष व्लादिमीर पुतीन यांच्याशी दूरध्वनीवरून संपर्क साधला आणि दुसऱ्या महायुद्धातील विजयाच्या अमृत महोत्सवी सोहळ्याच्या यशस्वी आयोजनाबद्दल आणि रशियाच्या घटना दुरुस्तीवरील मतदान प्रक्रिया यशस्वीरित्या पूर्ण केल्याबद्दल पुतीन यांचे अभिनंदन केले. 24 जून 2020 रोजी मॉस्को येथे आयोजित केलेल्या लष्करी संचलनात भारतीय पथकाचा सहभाग म्हणजे रशिया आणि भारताच्या जनतेमध्ये असलेल्या घनिष्ठ मैत्रीचे प्रतीक असल्याचे पंतप्रधानांनी त्यांना सांगितले. कोविड-19 च्या जागतिक महामारीच्या नकारात्मक परिणामांना तोंड देण्यासाठी दोन्ही देशांनी केलेल्या प्रभावी उपाययोजनांची दोन्ही नेत्यांनी नोंद घेतली आणि कोविड-19 पश्चात जगात निर्माण होणाऱ्या आव्हानांना तोंड देण्यासाठी भारत आणि रशिया यांच्यातील अतिशय दृढ संबंध महत्त्वाचे असल्याबाबत सहमती व्यक्त केली. दोन्ही देशांमधील द्विपक्षीय संबध आणि चर्चांचे सत्र पुढे कायम राखण्याबाबत आणि त्याचाच परिणाम म्हणून या वर्षाच्या अखेरीला भारतात द्विपक्षीय शिखर परिषदेच्या आयोजनाबाबत दोन्ही नेत्यांनी सहमती व्यक्त केली. या द्विपक्षीय शिखर परिषदेसाठी अध्यक्ष पुतीन यांचे स्वागत करण्याच्या प्रतीक्षेत असल्याचे पंतप्रधानांनी त्यांना सांगितले. पंतप्रधानांनी केलेल्या दूरध्वनीबद्दल रशियाचे अध्यक्ष पुतीन यांनी त्यांचे आभार मानले आणि दोन्ही देशांदरम्यान सर्व क्षेत्रातील विशेष आणि अतिशय सन्मानाची धोरणात्मक भागीदारी आणखी मजबूत करण्याच्या आपल्या वचनबद्धतेचा पुनरुच्चार केला.
प्राचीन स्मारके आणि पुरातत्व स्थळ आणि अवशेष कायदा, 1958 मध्ये सुधारणा करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने प्राचीन स्मारके आणि पुरातत्व स्थळ आणि अवशेष कायदा (सुधारणा) विधेयक, 2017संसदेत सादर करायला मंजुरी दिली. निषिद्ध परिसरात जनतेसाठी आवश्यक प्रकल्प आणि काही विशिष्ट बांधकाम करण्यासाठी पुढील सुधारणांना मंजुरी देण्यात आली: 1. कायद्यातील कलम 2 मध्ये “सार्वजनिक बांधकाम”च्या नवीन व्याख्येचा समावेश 2. केंद्र सरकारकडून परवानगी मिळवल्यानंतर निषिद्ध परिसरात सार्वजनिक बांधकाम करायला केंद्र सरकारच्या कोणत्याही विभाग अथवा कार्यालयाला परवानगी देण्यासाठी कायद्यातील 2० अ कलमात सुधारणा 3.मुख्य कायदयाच्या कलम 2०-1 मध्ये नवीन कलम (इअ)चा समावेश
पराक्रम पर्वाचे पंतप्रधानांच्या हस्ते उद्‌घाटन, कोणार्क युद्ध स्मृतीस्थळी हुतात्म्यांना अर्पण केली आदरांजली

कंबाइन कमांडर परिषदेला उपस्थित राहण्यासाठी पंतप्रधान नरेंद्र मोदी यांचे आज जोधपूर येथे आगमन झाले. जोधपूर हवाई दलाच्या ठाण्यावर आगमन झाल्यानंतर पंतप्रधानांनी तीनही सेवा दलांच्या गार्ड ऑफ ऑनरची पाहणी केली. कोणार्क युद्ध स्मृतीस्थळी पंतप्रधानांनी हुतात्म्यांना आदरांजली अर्पण केली. मातृभूमीचे निष्ठेने रक्षण करणाऱ्या लष्कराचा देशाला अभिमान आहे अशा भावना पंतप्रधानांनी अतिथींसाठीच्या पुस्तकात प्रतिक्रिया लिहिताना व्यक्त केल्या. देशासाठी सर्वोच्च बलीदान करणाऱ्या आणि पिढ्यानपिढ्या स्फुर्तीचे प्रतिक राहिलेल्या शूरवीरांचे स्मरण करत त्यांनी आदरांजली अर्पण केली. कोणार्क स्टेडिअममध्ये पंतप्रधानांनी “पराक्रम पर्व” चे उद्‌घाटन केले. यानिमित्त आयोजित करण्यात आलेल्या एका प्रदर्शनालाही पंतप्रधानांनी भेट दिली.
भारत आणि बांगलादेश यांच्यातील शिष्टाचार मार्गावर जमुना नदीचा सिराजगंज-दाईखावा व कुशियारा नदीच्या आशुगंज- झाकिगंज या पट्ट्यांमध्ये मुक्तमार्ग विकासासंदर्भातील सामंजस्य कराराला केंद्रीय मंत्रिमंडळाची मंजुरी

भारत आणि बांगलादेश यांच्यातील शिष्टाचार मार्गावर जमुना नदीचा सिराजगंज-दाईखावा व कुशियारा नदीच्या आशुगंज- झाकिगंज या पट्ट्यांमध्ये मुक्तमार्ग विकासासंदर्भातील सामंजस्य कराराला पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मान्यता देण्यात आली. त्यासाठी या मार्गावर आवश्यक त्या ठिकाणी दोन्ही देशांच्या वतीने संयुक्तपणे खननकार्य केले जाणार आहे. या सामंजस्य करारामुळे ईशान्य भारताकडे मालवाहतूक करण्यासाठी होणा-या खर्चात लक्षणीय कपात होणार आहे. तसेच सिलिगुडी चिकनच्या नेक मार्गिकेवरील ताणही कमी होणार आहे.
दक्षिण आशियाई समुद्र क्षेत्रात तेल आणि रासायनिक प्रदूषणाविरोधात सहकार्यासाठी भारत आणि दक्षिण आशिया सहकारी पर्यावरण कार्यक्रम यांच्यातील सामंजस्य कराराला केंद्रीय मंत्री मंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्री मंडळाने दक्षिण आशियाई समुद्र क्षेत्रात तेल आणि रासायनिक प्रदूषणाविरोधात सहकार्यासाठी भारत आणि दक्षिण आशिया सहकारी पर्यावरण कार्यक्रम यांच्यातील सामंजस्य करारावरील स्वाक्षरीला मंजुरी दिली आहे. प्रभाव : भारत आणि बांगलादेश, मालदीव , पाकिस्तान आणि श्रीलंका यांच्यासारख्या दक्षिण आशियाई समुद्र क्षेत्रातील देशांदरम्यान या परिसरात सागरी पर्यावरणाच्या संरक्षण आणि संवर्धनासाठी सहकार्य दृढ करण्याला प्रोत्साहन देणे हा या सामंजस्य कराराचा उद्देश आहे. अंमलबजावणी : या करारांतर्गत भारतीय तटरक्षक दल (आयसीजी) सक्षम राष्ट्रीय प्राधिकरण असेल आणि “क्षेत्रीय तेल गळती आपत्कालीन योजना” लागू करण्यासाठी संचलनाच्या दृष्टीने संपर्क बिंदू असेल. तसेच सागरी दुर्घटनांसाठी आयसीजी सागरी बचाव समन्वय केंद्रे हे राष्ट्रीय आपत्कालीन प्रतिसाद केंद्र असेल. पार्श्वभूमी : दक्षिण आशियाई क्षेत्रात पर्यावरण संरक्षण, व्यवस्थापन आणि प्रोत्‍साहनाला समर्थन देण्यासाठी १९८२ मध्ये श्रीलंकेत अफगाणिस्‍तान, बांग्‍लादेश, भूतान, भारत, मालदीव, नेपाल आणि श्रीलंका सरकारांनी एसएसीईपीची स्थापना केली होती. एसएसीईपी ने इंटरनेशनल मेरीटाइम ऑर्गनाइजेशन (आईएमओ) सह संयुक्‍तरित्या ‘क्षेत्रीय तेल गळती आपत्कालीन योजना’ विकसित केली जेणेकरून बांग्‍लादेश, भारत, मालदीव, पाकिस्‍तान आणि श्रीलंकेच्या समुद्रात तेल प्रदूषणाच्या मोठ्या घटनांचा सामना करण्यासाठी आंतरराष्ट्रीय सहकार्य आणि परस्पर सहकार्य याबाबत तयारी करता येईल.
प्रा. भीम सिंह यांच्या निधनाबद्दल पंतप्रधानांनी शोक व्यक्त केला

पंतप्रधान नरेंद्र मोदी यांनी प्राध्यापक भीम सिंह यांच्या निधनाबद्दल तीव्र शोक व्यक्त केला आहे. मोदी म्हणाले की, प्रा भीम सिंह जी हे तळागाळातील नेते म्हणून स्मरणात राहतील , त्यांनी जम्मू आणि काश्मीरच्या कल्याणासाठी आपले जीवन समर्पित केले. पंतप्रधान ट्विट संदेशात म्हणाले ; "प्रा. भीम सिंह जी हे तळागाळातील नेते म्हणून स्मरणात राहतील, त्यांनी जम्मू-काश्मीरच्या कल्याणासाठी आपले जीवन समर्पित केले.त्यांचे वाचन खूप चांगले होते आणि ते अभ्यासू होते. त्यांच्याशी झालेला संवाद नेहमी माझ्या आठवणीत राहील. त्यांच्या निधनामुळे दु:ख झाले आहे. त्यांच्या कुटुंबियांप्रति शोक संवेदना व्यक्त करतो. ओम शांती."
पंतप्रधानांची  सिंगापूरच्या पंतप्रधानांना भेट

पंतप्रधान नरेंद्र मोदी यांनी आज सिंगापूरचे पंतप्रधान महामहिम ली. हिसेन लुंग यांना 1849 सालातील सिंगापूर बेटाच्या नकाशाची प्रतिरुप प्रत भेट दिली. 52 इंच X 52 इंच आकाराच्या आणि 1842 ते 1845 दरम्यान केलेल्या सर्वेक्षणावर आधारित या नकाशात ओहोटीच्या रेषेवरील असलेल्या सिंगापूर शहराच्या आसपासच्या भागातील विविध ठिकाणांचे सविस्तर वर्णन आहे. नवी दिल्लीतील नॅशनल अकाईव्हज ऑफ इंडियाच्या संग्रहाच्या नकाशाशास्त्र विभागातील संग्रहातून ही प्रतिरुप प्रत तयार करण्यात आली आहे.
भारत आणि मालदीव दरम्यान क्रीडा आणि युवक कल्याण क्षेत्रासंबंधी  सामंजस्य करार

भारत आणि मालदीव यांच्यात क्रीडा आणि युवक कल्याण क्षेत्रासंबंधीच्या ऑक्टोबर 2015 मध्ये झालेल्या सामंजस्य करारावर स्वाक्ष-या करण्यासाठी पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत मंजूरी देण्यात आली. द्विपक्षीय संबंध आंतरराष्ट्रीय स्पर्धांमध्ये भारताच्या खेळाडूंची कामगिरी सुधरवण्यासाठी आणि दोन देशांमधील संबंध बळकट करण्यासाठी या द्विपक्षीय विनिमय कार्यक्रमांतर्गत क्रीडा विज्ञान, क्रीडा औषध, प्रशिक्षण तंत्र, युवक मेळावे आणि शिबिरांमध्ये सहभाग इत्यादी विषयासंबंधी ज्ञान आणि कौशल्य विस्तार मध्ये सहकार्य मिळणार आहे.
पंतप्रधानांनी आयटीबीपीच्या कर्मचाऱ्यांना त्यांच्या स्थापना दिनानिमित्त दिल्या शुभेच्छा

पंतप्रधान नरेंद्र मोदी यांनी सर्व इन्डो तिबेटीयन सीमा बलाच्या कर्मचाऱ्यांना त्यांच्या स्थापना दिनानिमित्त शुभेच्छा दिल्या आहेत. आपल्या ट्विटरसंदेशामध्ये पंतप्रधान म्हणाले; "अरुणाचल प्रदेशातील घनदाट जंगलांपासून ते हिमालयाच्या बर्फाळ उंच प्रदेशापर्यंत, आमच्या इन्डो तिबेटीयन सीमा बलाच्या हिमवीरांनी देशावर येणाऱ्या आव्हानांना अत्यंत समर्पक रितीने उत्तर दिले आहे. आपत्तीच्या काळातील त्यांचे मानवतावादी कार्य उल्लेखनीय आहे. सर्व इन्डो तिबेटीयन सीमा बलाच्या कर्मचार्‍यांना स्थापना दिनानिमित्त शुभेच्छा."
जालियनवाला बाग हत्याकांडातील शहिदांना पंतप्रधानांनी वाहिली श्रद्धांजली

पंतप्रधान नरेंद्र मोदी यांनी आज जालियनवाला बाग हत्याकांडातील शाहीदांना श्रद्धांजली वाहिली. पंतप्रधान म्हणाले की,”जालियनवाला बाग हत्याकांडातील शूर शहीदांना श्रद्धांजली. या शहीदांचे साहस आणि त्याग नेहमी स्मरणात राहील. देशाला स्वातंत्र्य मिळवून देण्यासाठी त्यांनी आपल्या प्राणांची आहुती दिली”.
सौदी अरेबियाचे परराष्ट्र व्यवहार मंत्री राजपुत्र फैझल बिन फरहान अल सौद यांनी घेतली पंतप्रधान नरेंद्र मोदी यांची भेट

पंतप्रधान नरेंद्र मोदी यांनी आज सौदी अरेबियाचे परराष्ट्र व्यवहार मंत्री राजपुत्र फैझल बिन फरहान अल सौद यांची भेट घेतली. उभय देशांमध्ये स्थापन करण्यात आलेल्या धोरणात्मक भागीदारी परिषदेअंतर्गत हाती घेण्यात आलेल्या उपक्रमांसह , सध्या सुरु असलेल्या विविध द्विपक्षीय उपक्रमांचा आढावा यावेळी घेण्यात आला. भारतात उर्जा,माहिती तंत्रज्ञान,संरक्षण उत्पादन यासह महत्वाच्या इतर क्षेत्रामध्ये सौदी अरेबियाकडून मोठ्या गुंतवणूकीची अपेक्षा पंतप्रधानांनी व्यक्त केली. अफगाणीस्तानमधल्या परिस्थितीसह प्रादेशिक घडामोडींवर या बैठकीत विचारांचे आदान-प्रदान करण्यात आले. कोविड -19 महामारीच्या काळात सौदी अरेबियामधल्या भारतीय समुदायाच्या कल्याणाची काळजी घेतल्याबद्दल पंतप्रधानांनी, सौदी अरेबियाचे विशेष आभार मानत प्रशंसा केली. सौदी अरेबियाचे राजे आणि युवराज यांनाही पंतप्रधानांनी शुभेच्छा दिल्या.
आनंद शंकर पंड्या यांच्या निधनाबद्दल पंतप्रधानांकडून  शोक व्यक्त

पंतप्रधान नरेंद्र मोदी यांनी, प्रसिद्ध लेखक आणि विचारवंत आनंद शंकर पंड्या जी यांच्या निधनाबद्दल दुःख व्यक्त केले आहे. आनंद शंकर पंड्या जी बहुप्रसव लेखक आणि विचारवंत होते.इतिहास,सार्वजनिक धोरण आणि आध्यात्मिक विषयांवर त्यांनी व्यापक लेखन केले. भारताच्या विकासाबाबत त्यांना आस्था होती. विहिप मध्ये सक्रीय असणारे पंड्या यांनी समाजाची निःस्वार्थ सेवा केली. त्यांच्या निधनाने दुःख झाले. आनंद शंकर पंड्या जी यांच्या समवेत मागच्या काळात केलेले संवाद मला स्मरतात. थोर स्वातंत्र्य सैनिकांसमवेत त्यांनी साधलेला संवाद आणि विविध मुद्यांबाबत आशयघन विचार त्यांच्याकडून ऐकणे ही पर्वणी होती. त्यांच्या कुटुंबियांशी संवाद साधून शोक व्यक्त केला.ओम शांती ! असे पंतप्रधानांनी ट्वीटरवर म्हटले आहे.
इंडोनेशिया, मलेशिया आणि सिंगापूर दौऱ्याआधी पंतप्रधानांचे वक्तव्य

इंडोनेशिया, मलेशिया आणि सिंगापूर दौऱ्यावर रवाना होण्याआधी पंतप्रधानांचे वक्तव्य खालीलप्रमाणे- ‘मी 29 मे ते 2 जून 2018’ या कालावधीत इंडोनेशिया, मलेशिया आणि सिंगापूरच्या दौऱ्यावर जात आहे. या तिन्ही देशांबरोबर भारताची मजबूत धोरणात्मक भागीदारी आहे. इंडोनेशियाचे राष्ट्रपती जोको व्हिडोडो यांच्या निमंत्रणानुसार मी 29 मे रोजी जकार्ता येथे असणार आहे. पंतप्रधान म्हणून इंडोनेशियाचा माझा हा पहिलाच दौरा आहे. 30 मे रोजी राष्ट्रपती जोको व्हिडोडो यांच्यासोबतच्या चर्चेसाठी तसेच भारत-इंडोनेशियाच्या मुख्य कार्यकारी अधिकाऱ्यांच्या मंचांसोबतच्या संयुक्त संवादासाठी उत्सुक आहे. मी इंडोनेशियामध्ये भारतीय समुदायाला संबोधित देखील करणार आहे. भारत आणि इंडोनेशियाचे संबंध दृढ आणि मैत्रीपूर्ण आहेत तसेच उभय देशांमध्ये ऐतिहासिक आणि सांस्कृतिक संबंध देखील आहेत. उभय देशांमध्ये बहुवासी, बहु धार्मिक, बहुविध आणि मुक्त समाज आहे. मला विश्वास आहे की, माझ्या या दौऱ्यामुळे आशियाच्या दोन मोठ्या लोकशाहींमध्ये तालबद्धता निर्माण होईल आणि भविष्यात आमचे द्विपक्षीय संबंध अधिक दृढ होतील. 31 तारखेला सिंगापूरला जाताना नवीन मलेशिया नेतृत्वाचे अभिनंदन करण्यासाठी अगदी थोड्या वेळासाठी मलेशियाला थांबणार आहे. मी पंतप्रधान डॉ. महाथीर मोहम्मद यांना भेटण्यास उत्सुक आहे. सिंगापूर दौऱ्यादरम्यान मी फाइनटेक, कौशल्य विकास, शहरी नियोजन आणि कृत्रिम बुद्धीमत्ता या क्षेत्रात भारत-सिंगापूर भागीदारी अधिक बळकट करण्यावर लक्ष केंद्रीत करणार आहे. शहरी विकास, नियोजन, स्मार्ट सिटीज आणि पायाभूत सुविधा विकास यासारख्या क्षेत्रात सिंगापूर हा भारताचा मुख्य भागीदार आहे. माझ्या सिंगापूर दौऱ्यामुळे भविष्यात उभय देशांचे संबंध अधिक मजबूत होण्याच्या संधी निर्माण होतील. 31 मे रोजी मी, भारत-सिंगापूर उद्योग आणि नवोन्मेष प्रदर्शनाला भेट देणार आहे. सिंगापूरच्या प्रमुख मुख्य कार्यकारी अधिकाऱ्यांसोबत व्यवसाय आणि गुंतवणूक संधींबाबत चर्चा केल्यानंतर मी व्यावसायिक आणि समुदाय कार्यक्रमांना संबोधित करणार आहे. 1 जून रोजी मी सिंगापूरचे राष्ट्रपती हलिमा याकोब यांची भेट घेणार आहे. तसेच सिंगापूरचे पंतप्रधान ली यांच्यासोबत शिष्टमंडळस्तरीय चर्चा देखील करणार आहे. नानयांग तांत्रिकी विद्यापीठातील तरुण विद्यार्थ्यांशी संवाद साधायला मी उत्सुक आहे. त्याच दिवशी संध्याकाळी मी शांगरी-ला डायलॉग येथे भाषण देणार आहे. भारतीय पंतप्रधान येथे भाषण देण्याची ही पहिलीच वेळ आहे. प्रांतीय सुरक्षा आणि प्रदेशामध्ये स्थिरता आणि शांती कायम राखण्यासाठी भारताचा दृष्टीकोन मांडण्याची ही उत्तम संधी आहे. 2 जून रोजी क्लिफफोर्ड पीर जिथे 27 मार्च 1948 रोजी गांधीजींच्या अस्थि समुद्रात विसर्जित केल्या होत्या तिथे एका फलकाचे उद्‌घाटन करणार आहे. भारतीय सभ्यतेशी संबंध असलेल्या काही प्रार्थनास्थळांना देखील मी भेट देणार आहे. माझ्या दौऱ्यातील शेवटचा कार्यक्रम म्हणजे सिंगापूरमधील चांगी नौदल तळाला भेट, जिथे मी भारतीय नौदल जहाज आयएनएस सातपुरला भेट देऊन मी भारतीय नौदल आणि रॉयल सिंगापूर नौदलाचे अधिकारी आणि खलाशांशी संवाद साधणार आहेत. मला विश्वास आहे की , माझ्या इंडोनेशिया, मलेशिया आणि सिंगापूर दौऱ्यामुळे सरकारच्या ॲक्ट इस्ट पॉलिसीला बळकटी प्राप्त होईल आणि तिन्ही देशांसोबत आपले संबंध अधिक दृढ होतील.
भारतीय सैन्य दलाच्या पराक्रम आणि शौर्याला पंतप्रधानांचा सलाम

पंतप्रधान नरेंद्र मोदी यांनी सैन्य दिनानिमित्त भारतीय सैनिकांच्या पराक्रम आणि शौर्याला सलाम केला आहे. भारताचे सैन्य दल हे भारत मातेची शान आहे. सेना दिनानिमित्त देशाच्या सैनिकांच्या साहस, शौर्य आणि पराक्रमाला मी सलाम करतो. आपले सैन्य शौर्यासाठी ओळखले जाते. आपले सैन्य मानवतेचाही आदर करते. लोकांना मदतीची गरज असते तेव्हा आपले सैन्य तत्परतेने धाव घेते. आपल्या सैन्य दलाचा अभिमान असल्याचे पंतप्रधानांनी म्हटले आहे.